Joachim Streich

Joachim Streich, nado o 13 de abril de 1951 en Wismar, República Democrática Alemá, e finado o 16 de abril de 2022, foi un futbolista que xogaba na demarcación de dianteiro. Foi o xogador con máis encontros disputados e goles anotados da historia da Selección de fútbol da RDA.

 Traxectoria 
 Como xogador 
A súa carreira profesional transcorreu na Oberliga da extinta RDA, comezou a xogar con 16 anos no Hansa Rostock, debutando na Oberliga o 23 de agosto de 1969 contra o Dynamo Dresden. Militou no equipo do Mar Báltico oito tempadas, ao fin das cales foi traspasado ao 1. FC Magdeburg, nos dez anos que estivo no equipo proclamouse máximo goleador da Liga catro veces, gañou o Campionato nacional en tres ocasións (1978, 1979 e 1983) e disputou a Copa da UEFA. Foi votado Futbolista do ano da RDA en 1979 e 1983.

Debutou coa Selección de fútbol da RDA o 19 de decembro de 1969 nun encontro amigábel ante Iraq, porén non marcaría o seu primeiro gol ata setembro de 1971 ante Checoslovaquia en Berlín.

Formou parte do combinado nacional que gañou a medalla de bronce nos Xogos Olímpicos de 1972 en Múnic e tamén participou no Mundial de Fútbol Alemaña 1974, disputando catro encontros e marcando dous goles.

Disputou o seu encontro número 100 o 12 de setembro de 1984 nun amigábel ante Inglaterra e finalmente retirouse con 102 encontros disputados coa selección un mes despois. Porén, en 1999 a FIFA invalidou catro dos encontros dos Xogos Olímpicos de 1972, polo cal so lle recoñece 98, pero a Federación de fútbol de Alemaña segue a recoñecelo como un dos poucos xogadores que chegaron a disputar 100 encontros coa súa selección.

 Como adestrador 
Unha vez retirado do fútbol comezou a adestrar o último equipo no que xogara, o 1. FC Magdeburg, no mesmo ano. Así dirixiu o equipo dende 1985 ata 1990, cando fichou polo Eintracht Braunschweig. Porén so estivo un ano nese equipo, volvendo ao Magdeburg á tempada seguinte, porén volvería a deixar o equipo pronto, estando uns anos sen dirixir profesionalmente ningún equipo.

Finalmente adestrou o FSV Zwickau na tempada 1996-1997.

 Véxase tamén 
 Ligazóns externas 
 Biografía do xogador na páxina da UEFA
 Participacións internacionais do xogador 
 Participación do xogador no Mundial de 1974

Categoría:Medallistas olímpicos en fútbol
Categoría:Nados en Wismar
Categoría:Nados en 1951
Categoría:Finados en 2022
Categoría:Dianteiros de fútbol
Categoría:Futbolistas olímpicos de Alemaña Oriental
Categoría:Xogadores da selección de fútbol da República Democrática Alemá
Categoría:Xogadores do TSG Wismar
Categoría:Xogadores do FC Hansa Rostock
Categoría:Xogadores do 1. FC Magdeburg
Categoría:Adestradores do 1. FC Magdeburg
Categoría:Adestradores do Eintracht Braunschweig
Categoría:Adestradores do FSV Zwickau
Categoría:Medallistas olímpicos de bronce pola República Democrática Alemá
Categoría:Medallistas nos Xogos Olímpicos de 1972
Categoría:Futbolistas nos Xogos Olímpicos de 1972